钦定古今图书集成/明伦汇编/闺媛典/第356卷
## 钦定古今图书集成/明伦汇编/闺媛典/第356卷

| 钦定古今图书集成 明伦汇编 第三百五十六卷 |

| |

钦定古今图书集成明伦汇编闺媛典

第三百五十六卷目录

闺艳部纪事一

闺媛典第三百五十六卷

《潜夫论潜叹篇》：“昔纣好色，九侯闻之，乃献厥女。纣则
大喜，以为天下之丽莫若此也。以问妲己，妲己惧进
御而夺己爱也，乃伪俯而泣曰：‘君王年即耆邪？明既
衰邪？何貌恶之若此而覆谓之好也’？纣于是渝而以
为恶，则大怒，遂脯厥女而烹九侯。自此之后，天下之
有美女者，乃皆重室昼闭，惟恐纣之闻也。”

《六韬》：“纣囚文王于羑里，散宜生受命而行宛怀条涂
之山，有玉女三人，散宜生得之，因费仲而献之于纣，
以免文王。”

《史记·周本纪》：“共王游于泾上，密康公从，有三女奔之。
其母曰：‘必致之王。夫兽三为群，人三为众，女三为粲。
王田不取群，公行下众，王御不参一族。夫粲，美之物
也。众以美物归女，而何德以堪之？王犹不堪，况尔小
丑乎？小丑备物，终必亡’。”康公不献，一年共王灭密。
《左传》桓公九年：宋华父督见孔父之妻于路，目逆而
送之，曰：“美而艳。”

桓公十六年。初，卫宣公烝于夷姜，生急子，属诸右公
子。为之娶干齐而美，公取之，生寿及朔，属寿于左公
子，夷姜缢。宣姜与公子朔构急子。公使诸齐，使盗待
诸莘，将杀之。寿子告之，使行。不可，曰：“弃父之命，恶用
子矣。有无父之国，则可也。”及行，饮以酒，寿子载其旌
以先，盗杀之。急子至，曰：“我之求也，此何罪？请杀我乎！”
又杀之。二公子故怨惠公。十一月，左公子泄、右公子
职立公子黔牟。惠公奔齐。

襄公二十五年，东郭偃臣崔武子。棠公死，偃御武子
以吊焉。见棠姜而美之，使偃取之。偃曰：“男女辩姓。今
君出自丁，臣出自桓，不可。”武子筮之，遇《困》之《大过》，史
皆曰：“吉。”示陈文子，文子曰：“夫从风，风陨，妻不可娶也。
且其繇曰：‘困于石，据于蒺藜，入于其宫，不见其妻，凶。
困于石，往不济也’。”“据于蒺藜，所恃伤也。‘入于其宫，不
见其妻，凶无所归也’。”崔子曰：“嫠也何害？先夫当之矣。”
遂取之。庄公通焉。骤如崔氏，以崔子之冠赐人。侍者
曰：“不可。”公曰：“不为崔子，其无冠乎？”崔子因是又以其
间伐晋也，曰：“晋必将报。”欲弑公以说于晋，而不获间。
公鞭侍人贾举，而又近之，乃为崔子间公。夏五月，莒
为且于之役故，莒子朝于齐。甲戌，飨诸北郭。崔子称
疾不视事。乙亥，公问崔子，遂从姜氏。姜入于室，与崔
子自侧户出。公拊楹而歌，侍人贾举止众从者，而入，
闭门。甲兴，公登台而请，弗许。请盟，弗许。请自刃于庙，
弗许。皆曰：“君之臣杼，疾病不能听命，近于公宫。陪臣
于掫有淫者，不知二命。”公逾墙，又射之，中股，反队，遂
弑之。二十八年，国人灭崔氏，其妻缢。

宋芮司徒生女子赤而毛，弃诸堤下。共姬之妾取以
入，名之曰“弃”，长而美。平公入，夕，共姬与之食。公见弃
也而视之，尢姬纳诸御。嬖生佐。

昭公二十八年：初，叔向欲娶于申公巫臣氏，其母欲
娶其党。叔向曰：“吾母多而庶鲜，吾惩舅氏矣。”其母曰：
“子灵之妻，杀三夫一君一子，而亡一国两卿矣。可无
惩乎？吾闻之：甚美必有甚恶。”是郑穆少妃姚子之子，
子貉之妹也。子貉早死无后，而天锺美于是，将必以
是大有败也。昔有仍氏生女，黰黑而甚美，光可以鉴，
“名曰元妻。《乐正》后夔取之，生伯封，实有豕心，贪婪无
厌，忿颣无期，谓之封豕。有穷后羿灭之，夔是以不祀。
且三代之亡，共子之废，皆是物也。女何以为哉？夫有
尤物，足以移人，苟非德义，则必有祸。”叔向惧，不敢取。
平公强使取之，生伯石。伯石始生，子容之母走谒诸
姑，曰：“长叔姒生男。”姑视之，及堂，闻其声而还，曰：“是豺
狼之声也。狼子野心，非是莫丧羊舌氏矣。”遂弗视。
昭公二十八年，昔贾大夫恶，娶妻而美，三年不言不
笑，御以如皋，射雉获之，其妻始笑而言，贾大夫曰：“才
之不可以已，我不能射，女遂不言不笑夫。”

《尹文子大道上篇》：齐有黄公者，好谦，早有二女，皆国
色，以其美也，尝谦辞毁之，以为丑恶，丑恶之名，远布
年过，而一国无聘者。卫有鳏夫时冒娶之，果国色，然
后曰：黄公好谦，故毁其子不姝美。于是争礼之。
《吴越春秋》：平王使无忌为太子娶于秦，秦女美容，无
忌报平王曰：“秦女天下无双，王可自取。”王遂纳秦女
为夫人而幸爱之。

《战国策》：楚怀王拘张仪，将欲杀之。靳尚为仪谓王之
幸夫人郑袖曰：“子亦自知且贱于王乎？”郑袖曰：“何也尚曰：“张仪者，秦王之忠信有功臣也。今楚拘之，秦王
欲出之。秦王有爱女而美，又简择宫中佳丽好翫习
音者，以懽从之，资之金玉宝器，奉以上庸六县为汤
沐邑，欲因张仪内之楚王，楚王必爱秦女，资强秦以
为重，挟宝地以为资，势必为王妻，以临于楚；王惑于
虞乐，必厚尊敬，亲爱之而忘子，子益贱而日疏矣。”郑
袖曰：“愿委之于公，为之奈何？”曰：“子何不急言王出张
仪，张子得出，德子无已时秦女必不来，而秦必重子。
子内擅楚之贵，外结秦之交，畜张子以为用，子之子
孙必为楚太子矣。此非布衣之利也。”郑袖遂说楚王，
出张子。

《魏王》遗楚王美人，楚王说之。夫人郑袖知王之说新
人也，甚爱新人。衣服玩好，择其所喜而为之，宫室卧
具择其所善而为之，爱之甚于王。王曰：“妇人所以事
夫者，色也；而妒者其情也。今郑袖知寡人之说新人
也，其爱之甚于寡人。此孝子之所以事亲，忠臣之所
以事君也。”郑袖知王以己为不妒也，因谓新人曰：“王
爱子美矣。虽然，恶子之鼻。子为见王，则必掩子鼻。”新
人见王，因揜其鼻。王谓郑袖曰：“夫新人见寡人，则揜
其鼻，何也？”郑袖曰：“妾知也。”王曰：“虽恶，必言之。”郑袖曰：
“其似恶闻王之臭也。”王曰：“悍哉！令劓之，无使逆命！”
《说苑》：齐王建九重之台，募国中有画者，赐之钱。狂卒
敬君常苦饥寒，妻端正，敬君工画，贪赐书画，去家日
久，思念其妻，遂画其像，向之嘻笑。旁人见之以白王。
王即设酒，与君相乐，谓敬君曰：“国中献女无好者，以
钱百万请妻，可乎？不者杀汝。”敬君慞惶听许。

《拾遗记》：“燕昭王即位二年，广延国来献善舞者二人，
一名旋娟，一名提嫫，并玉质凝肤，体轻气馥，绰约而
窈窕，绝古无伦。或行无迹影，或积年不饥。昭王处以
单绡华幄，饮以瓀珉之膏，饴以丹泉之粟。王登崇霞
之台，乃召二人，徘徊翔舞，殆不自支。王以缨缕拂之，
二人皆舞，容冶妖丽，靡于鸾翔，而歌声轻飏。乃使女”
伶代唱其曲，清响流韵，虽飘梁动木，未足嘉也。其舞
一名《萦尘》，言其体轻，与尘相乱。次曰《集羽》，言其婉转
若羽毛之从风。末曲曰《旋怀》，言其支体缠蔓，若入怀
袖也。乃设麟文之席，散荃芜之香。香出波弋国，浸地
则土石皆香。著朽木腐草，莫不郁茂。以熏枯骨，则肌
肉皆生。以屑喷地，厚四五寸，使二女舞其上，弥日无
迹，体轻故也。时有白鸾孤翔，衔千茎穟于空中，自生
花实，落地则生根叶，一岁百获，一茎满车，故曰“盈车
嘉穟。”麟文者，错杂宝以饰席也。皆为云霞麟凤之状。
昭王复以衣袖麾之，舞者皆止。昭王知其神异，处于
崇霞之台，设枕席以寝䜩，遣侍人以卫之。

《襄阳耆旧纪》：“楚襄王游云梦，望朝云之馀，上有云气。
宋玉曰：‘昔先王游高唐，怠而昼寝，梦一妇人，暧乎若
云，皎乎若星，将行未至，如浮如倾。对曰：‘我帝委女，名
瑶姬，未行而丧，封乎巫山之台，精魂为草，寔为灵芝’’。”
《史记·张耳列传》：“张耳尝亡命游外黄，外黄富人女甚
美，嫁庸奴，亡其夫，去抵父客，父客素知张耳，乃谓女”
曰：“必欲求贤夫，从张耳。”女听，乃卒为请决，嫁之张耳。
张耳是时脱身游，女家厚奉给张耳。张耳以故致千
里客，乃宦魏为外令，名由此益贤。

桓谭《新论》：“陈平说阏氏言：‘汉有美女，有容貌，天下无
有。今急驰使归迎，欲进单于。单于见必爱之，则阏氏
言之，单于而得逸也’。”

《晋书阮籍传》：“邻家少妇有美色，当罏沽酒，籍常诣妇，
饮醉便卧其侧。籍既不自嫌，其夫察之亦不疑也。兵
家女有才色，未嫁而死，而籍不识其父兄，径往哭尽
哀而还。”

《谢鲲传》：邻家高氏女有美色，鲲尝挑之，女投梭折其
两齿。时人为之语曰：“任达不已，幼舆折齿。”鲲闻之，傲
然长啸曰：“犹不废我啸歌。”

《世说新语》：温公丧妇，从姑刘氏家值乱散，唯有一女，
甚有姿态，姑以属公觅婚，公密有自婚意，答云：“佳婿
难得，但如峤比云何？”姑云：“丧败之馀，乞粗存活，便足
慰吾馀年，何敢希汝比”却后少日，公报姑云：“已觅得
婚处，门地粗可，婿身名宦，尽不减峤。”因下玉镜台一
枚，姑大喜。既婚交礼，女以手披纱扇，抚掌大笑曰：“我
固疑是老奴，果如所卜。”《玉镜台》是公为刘越石长史
北征刘聪所得。

《三国典略》：俗说宋祎是石崇妓绿珠弟子，有色，善吹
笛，后在晋明帝处，帝疢患笃，群臣进谏，请出宋祎。帝
曰：“卿诸人谁欲得之？”阮遥集时为吏部尚书，对曰：“愿
以赐臣。”即与之。

《邺中记》：“广陵公陈达妺，才色甚美，发长七尺，石虎以
为夫人。”

《十六国春秋·前秦录》：初，坚之灭燕，慕容冲姊清河公
主年十四，有殊色，坚纳之，宠冠后庭。冲年十三，亦有
龙阳之姿，坚又幸之。姊弟专宠，宫人莫进。长安歌之
曰：“一雌复一雄，双飞入紫宫。”

《古今乐录》：桃叶，王子敬妾也，笃爱之，为之歌。其一篇云：“桃叶映花红，无风自婀娜。”二篇云：“桃叶复桃叶，桃
树连树根。”

《异苑》：晋义熙三年，山阴徐琦每出门，见一女子，貌极
艳丽，琦便解银钤赠之。女曰：“感君佳贶”，以青铜镜与
琦，便结为伉俪。

《幽明录》：近有一富家，止生一男，姿容过常，游市，见一
女子美丽，卖胡粉，爱之无繇自达，乃托买粉日往市，
得粉便去，初无所言，积渐久，女深疑之，明日复来问
曰：“君买此粉，将欲何施？”答曰：“意相爱乐，不敢自达。然
恒欲相见，故假此为因缘耳。”女怅然微应之曰：“见爱
如斯，敢辞奔赴。”遂窃订约，薄暮果到。男不胜其悦，把
臂曰：“宿愿始申于此。”欢跃遂死。女惶惧不知所以，因
循而还。至食时，父母怪男不起，往视已死，遂就殡殓。
发箧笥中，见百馀裹胡粉，大小一积。其母曰：“杀吾儿
者，此粉也。”入市遍买胡粉，以此比之，手迹如先。遂执
问女曰：“何杀吾儿？”女闻呜咽，具以实陈。父母不信，遂
以诉官。女曰：“妾岂复吝死，乞一临尸尽哀。”县令许焉。
径往抚之，恸哭曰：“不幸致此，若死魂而灵，复何恨哉！”
男豁然更生，具说情状，遂为夫妇，子孙繁茂焉。
《侍儿小名录》：宋阮佃夫有宠于明帝。庐江何恢，有妓
张耀华，美而有宠，为广州刺史。将发，要佃夫饮，设乐，
见张氏，悦而求之。恢曰：“恢可得，此人不可得也。”佃夫
拂衣出户曰：“惜指失掌耶！”遂讽有司以公事弹恢。
《隋书五行志》：东魏北豫州刺史高仲密妻李氏，慧而
艳，齐世子澄悦之。仲密内不自安，遂以武牢叛，阴引
西魏，大战于河阳神武为西兵所窘，仅而获免。
《诚斋杂记》：杨素有美妾，姿色绝伦。时有千牛桑和，有
妖蛊异术，常一见妇人，即便能致。炀帝密使窃之。素
宅深邃，和朝奉诏，夜便窃以送帝。帝奇其能。诏素赐
之。吁。和之术何异昆仑奴乎。安知非剑仙也。

《卢氏杂记》：“庐江王瑗宠姬亭，亭本贾人妻，有殊色。瑗
杀其夫而纳之。瑗败而入宫，复侍文皇。”

《朝野佥载》：唐初兵部尚书任瓌，敕赐宫女皆国色。妻
妒烂，二女头发秃尽。太宗闻之，令上宫赍金胡饼酒
赐之，云：“饮之立死。瓌三品，合置姬媵，尔不妒，不须饮
之，若妒即饮。”柳氏拜敕讫曰：“妾与瓌结发夫妻，俱出
微贱，更相辅翼，遂致荣官。瓌今多内嬖，诚不如死。”遂
饮尽，然非鸩也。既睡醒，帝谓瓌曰：“其性如此，朕亦当
畏之。”因诏二女令别宅安置。

《唐史》“宠姐，宁王爱姬。王宴客，妓妾皆在，独宠姐无得
见者。李太白恃酒强之，迺设七宝帘，使宠姐隔帘而
歌。”

《女红馀志》：宠姐每眼一转，宪即知其意，宫中谓之“眼
语。”又能作眉言。宪，宁王也。

《贤奕编》：“宁王尝猎于鄠县界，搜林莽，草际一柜，扄锁
甚固。王命发之，乃一少女，问其所自，姓莫氏，夜遇贼
僧劫至此。王惊悦之，载以后乘。时明皇方求极色，王
以莫氏姝丽，即表上之。具奏所由，上令充才人。”
《开元天宝遗事》：“长安城中有豪民杨崇义者，家富数
世，服玩之属，僣于王公。崇义妻刘氏有国色，与邻舍
儿李”弇私通，情甚于夫，遂有意欲害崇义。忽一日，醉
归，寝于室中，刘氏与李弇同谋害之，埋于枯井中。其
时仆妾辈并无所觉，惟有鹦鹉一只，在堂前架上。洎
杀崇义之后，其妻诈令童仆四散寻觅其夫，遂经府
陈词，言“其夫不归，窃虑为人所害。”府县官吏，日夜捕
贼，涉疑之人及童仆辈，经拷捶者百数人，莫究其弊。
后来县官等再诣崇义家检校，其架上鹦鹉忽然声
屈，县官遂取于臂上，因问其故，鹦鹉曰：“杀家主者，刘
氏、李弇也。”官吏等遂执缚刘氏，及捕李弇等下狱，备
招情款。府尹具事案奏闻，明皇叹讶久之，其刘氏、李
弇依刑处死。封鹦鹉为绿衣使者，付后宫养喂。张说
后为绿衣使者，传好事者传之。

李林甫有女六人，各有姿色，雨露之家求之，不允。林
甫厅事壁间开一横窗，饰以杂宝，缦以绛纱，常日使
六女戏于窗下，每有贵人子弟入谒，林甫即使女于
窗中自选可意者事之。

《梦游录》：天宝初，有范阳卢子在都应举，频年不第，渐
窘迫。尝乘驴行，见一精舍中有僧开讲，听徒甚众。卢
子诣讲筵倦寝，梦至精舍门，见一青衣携一篮樱桃
在下坐，卢子访其谁氏，因与青衣同餐樱桃，青衣云：
“娘子姓卢，嫁崔家，今孀居在城。”因访近属，即卢子再
从姑也。青衣曰：“岂可阿姑同在一都，郎君不往起居
者。”卢子便随之。过天津桥，入水南一坊，有一宅，门甚
高大，卢子立于门下，青衣先入。顷有四人出门，与卢
子相见，皆姑之子也：一任户部郎中，一前任郑州司
马，一任河南功曹，一任太常博士。二人衣绯，二人著
绿，形貌相见，言叙颇极欢畅。斯须引入北堂拜姑。姑
衣紫衣，年可六十许，言词高朗，威严甚肃。卢子莫敢
仰视。令坐，悉访内外，备谙氏族。遂访儿婚姻未。卢子
曰：“未。”姑曰：“吾有一甥女，姓郑，早孤，遗吾妹鞠养，甚有
容质，颇令淑，当为儿妇。平章计必允遂。”卢子遽即拜谢，乃遣迎郑氏妹。有顷，一家并到，车马甚盛。遂检历
择日，云：“后日大吉”，因与卢子定谢。姑云：“聘财函信礼
物，儿并莫忧，吾悉与处置。儿在城有何亲故，并抄名
姓，并其家第，凡三十馀家，并在台省及府县官。明日
下函。”其夕成礼，事事华盛，殆非人间。明日，设席大会，
都城亲表。礼毕，遂入一院。院中屏帷床席，皆极珍异。
其妻年可十四五，容色美丽，宛若神仙。卢子不胜喜，
遂忘家属。又秋试之时，姑曰：“礼部侍郎与姑有亲，必
合极力，更勿忧也。”明春遂擢第，又应宏词。姑曰：“吏部
侍郎与儿子弟当家连官，情分偏洽，令渠为儿，必取
高第。”及榜出，又登甲科，授秘书郎。姑云：“河南尹是姑
堂外甥。”令渠奏畿县尉。数月，敕授王屋尉，迁监察，转
殿中，拜吏部员外郎，判南曹铨毕，除郎中，馀如故。知
制诰数月即真迁礼部侍郎。两载知举，赏“鉴平允，朝
廷称之。改河南尹。”旋属车驾还京，迁兵部。扈从到京，
除京兆尹，改吏部侍郎。三年掌铨，甚有美誉，遂拜黄
门侍郎、平章事。恩渥绸缪，赏赐甚厚。作相五年，因直
谏忤旨，改左仆射，罢知政事。数月，为东都留守、河南
尹，兼御史大夫。自婚媾后，至是经三十年，有七男三
女，婚宦俱毕，内外诸孙十人，后因出行，却到昔年精
舍，遂见其中有讲，遂下马礼谒。以故相之尊，处端揆
居守之重，前后导从，颇极贵盛，辉映左右。升殿礼佛，
忽然昏醉，良久不起。既而梦觉，乃见著白衫服饰如
故，前后官吏一人，亦无徬徨迷惑，徐徐出门。乃见小
竖捉驴执帽在门外立，谓卢曰：“人饥驴饥，郎君何久
不出？”卢访其时，奴曰：“向午矣。”卢子罔然叹曰：“人世荣
华穷达，富贵贫贱，亦当然也。而今而后，不更求宦达
矣。寻仙访道，绝人世焉。”

《默记》：达奚盈盈者，天宝中贵人之妻，姿艳冠绝一时。
会贵人者病，同官之子为千牛者失，索之甚急。明皇
闻之，诏大索京师，无所不至，而莫见其迹。因问近往
何处，其父言贵人病，尝往问之，诏且索贵人之室。盈
盈谓千牛曰：“今势不能自隐矣，出亦无甚害。”千牛惧
得罪，盈盈因教曰：“第不可言在此。”上问何往，但云所
见人物如此，所见㡩幕帏帐如此，所食物如此，势不
繇己，决无患矣。既出，明皇大怒，问之，对如盈盈言，上
笑而不问。后数日，虢国夫人入内，明皇戏谓曰：“何久
藏少年不出耶？”夫人亦大笑而已。

《嘉话录》：王承昇有妹，国色，德宗纳之，不恋宫室。德宗
曰：“穷相女子。”乃出之。敕其母兄不得嫁进士朝官，任
配军将作亲情。后适元士会，因以流落。真穷相女子
也。

《虚楼续本事诗》：郭暧宴客，有婢镜儿善弹筝，姿色绝
代。李端在坐时窃寓目，属意甚深。暧觉之，曰：“李生能
以弹筝为题，赋诗娱客，吾当不惜此女。”李即席口号
曰：“鸣筝金粟柱，素手玉房前。欲得周郎顾，时时误拂
弦。”暧大称善，彻席上金玉酒器，并镜儿赠李。

洪遂《侍儿小名录》：崔紫云，兵部李尚书乐妓，词华清
峭，眉目端丽。李公罢镇北都，为尹京洛，时方家妓盛
列，诸府有宴，台官不赴。杜紫微时为分司御史，遇公
有宴，故留南行一位待之。为访诸妓，并归北行，三重
而坐。宴将醉，杜公轻骑而来，连饮三觥，顾北行回顾
主人曰：“尝闻有能篇咏紫云者，今日知名不虚得。倘”
垂一惠，无以加焉！诸妓皆回头揜笑。杜作诗曰：“华堂
今日绮筵开，谁遣分司御史来？忽发狂言惊满座，两
行红粉一时回。”诗罢，升车亸鞚而归。

《本事诗》李逢吉性刚愎而沉猜多忌，好危人，略无怍
色。刘禹锡有妓甚丽，李阴以计夺之，约“某日皇城中
置宴，朝贤宠嬖，并请早赴境会。敕阍吏先放刘家妓
从门入，倾都惊异，无敢言者，刘皇惑吞声。又翊日与
相善数人谒之，但相见如常，从容久之，并不言境会
之所以，座中默然相目而已。既罢，一揖而退。刘叹咤”
而归，无可奈何，作诗四章以拟《四愁》。其一云：“玉钗重
合两无缘，鱼在深潭鹤在天。得意紫鸾休舞镜，能言
青鸟罢衔笺。金盆已覆难收水，玉轸长拖不续弦。若
向蘼芜山下过，遥将红泪洒穷泉。”其二云：“鸾飞远树
栖何处，凤得新巢已去心。红粉尚留香漠漠，碧云初
断信沉沉。情知点污投泥玉，犹自经营买笑金。从此
山头似人石，丈夫形状泪痕深。”其三曰：“但曾行处遍
寻看，虽是生离死一般。买笑树边花已老，画眉窗下
月先残。云藏巫峡音容断，路隔星桥过往难。莫怪诗
成无泪滴，尽倾东海也须干。”其四云：“三山不见海沉
沉，岂有仙娥更可寻。青鸟去时云路断，姮娥归处月
宫深。纱窗遥想春相忆，书幌谁怜夜独吟。料得夜来
天上镜，只因偏照两人心。”　又《全唐诗话》：李逄吉闻
刘有美姬，请携来，一见不敢辞，盛妆而往。李见之，命
与众姬向面。李妓四十馀人皆处其下，既入不复出。
顷之，李以疾辞，遂罢坐，信宿，绝不复知。刘怨叹不已，
为诗投献。李但含笑曰：“大好诗。”遂绝。

《天中记》：余媚娘者，才妇也，适周氏，夫亡，以介洁自守。
陆希声时为正郎，闻其容美而善书，巧智无比，使行人中善言者媒游说之，媚娘曰：“陆郎中必得儿侍巾
栉，须立誓不置侧室及女奴，则可为陆家新妇。”希声
诺之。既娶三年，劈笺沫墨，更唱迭和。媚娘又能馔玉
色鲙，妙不可及。无何，希声复获名姬柳蕣英者，媚娘
怨之，谕令入家同处，希声以为诚然。既共居，略无它
说，候希声他适，即召蕣英，闭室中手刃杀之，碎其肌
体，盛以二大合，封题云：“送物归别墅。”阍吏异之，送京
兆狱。媚娘遂就极典。

《云溪友议》：“真娘者，吴国之佳人也，时人比于钱唐苏
小。小死葬吴宫之侧，行客慕其华丽，竞为诗题于墓
树，栉比鳞臻。有举子谭铢者，吴门秀逸之士也。因书
绝句以贻后之来者，睹其题处，经游之者稍息笔矣。
诗曰：‘虎丘山下冢累累，松柏萧条尽可悲。何事世人
偏重色，真娘墓上独题诗’。”

《全唐诗话》：元稹廉问浙东，有刘采春，自淮甸而来，容
华莫比。元赠诗曰：“新妆巧样画双蛾，谩裹常州透额
罗。正面偷匀光滑笏，缓行轻踏皱纹波。言辞措雅风
流足，举止低回秀媚多。更有恼人肠断处，选词能唱
《望夫歌》。”《望夫歌》即罗唝曲也。

《古今诗话》：白乐天有二妾，樊素善歌，小蛮善舞。尝有
诗曰：“樱桃樊素口，杨柳小蛮腰。”二妾既长，有诗云：“一
树春风万万枝，嫩于金色软于丝。”后二妾各去，又有
诗云：“病与乐天相伴住，春同樊素一时归。”

《杜阳杂编》：“宝历二年，浙东国贡舞女二人，一曰飞鸾，
二曰轻凤。修眉伙首，兰气融冶，冬不纩衣，夏不汗体，
所食多荔枝、榧实、金屑、龙脑之类。衣軿罗之衣，戴轻
金之冠，表异国所贡也。軿罗衣无缝而成，其纹巧织，
人未之识焉。轻金冠以金丝结之，为鸾鹤状，仍饰以
五彩细珠，玲珑相续，可高一尺，秤之无二三分。上更”
琢玉芙蓉，以为二女歌舞台。每歌一声，如鸾凤之音，
百鸟莫不翔集其上。及观于庭际，舞态艳逸，更非人
间所有。每歌罢，上令内人藏之金屋宝帐，盖恐风日
所侵故也。由是宫中语曰：“宝帐相重重，一双红芙蓉。”
《钗小志》：郑注赴河中，姬妾百馀，尽薰麝香，气闻数里，
逆于人鼻。是岁，自京兆至河中，所过瓜尽一蒂，不获
真珠。叙绿真珠，某镇襄阳时所纳也，有殊色歌舞之
态，时号绝伦。

《摭言》：张祜客淮南，幕中赴宴，杜牧同坐，有所属意，索
骰子赌钱，酒后微吟曰：“骰子逡巡裹手拈，无因得见
玉纤纤。”祜曰：“但知报道金钗落，髣髴还应露指尖。”
《东观奏记》：毕，𫍯本估客之子，连昇甲乙科。杜琮为淮
南节度使，置幕中，始落盐籍，文学优赡，遇事无滞。在
翰林，上恩顾特异，许用为相。深为丞相令狐绹所忌，
自邠宁连移凤翔、昭义、北门三镇，皆绹缓其入相之
谋也。𫍯思有以结绹，在北门求得绝色，非人世所易，
有盛饰珠翠，专使献绹。绹一见之心动，谓其子曰：“尤
物必害人，毕太厚于吾无分，今以是饵吾，将以族吾
家也。”一见返之。专人不敢将，回驿候𫍯意。𫍯又沥血
输启事于绹，绹终不纳，乃命郡吏货之。东头医官李
元伯，上所狎昵者，以钱七十万致于家，乃舍之正堂。
元伯夫妻执贱役以事焉，逾月尽得其欢心矣，乃进
于上。上一见惑之，宠冠六宫。元伯烧伏火丹砂进之，
以市恩泽，致上疮疾，皆元伯之罪也。懿宗即位，元伯
与山人王岳、道士虞紫芝俱弃市。

《全唐诗话》：崔郊寓居汉上，有婢端丽善音律。既贫，鬻
婢于连帅，给钱四十一万，宠眄弥深。郊思慕无已。其
婢因寒食来从事家，值郊立于柳阴，马上涟泣，誓若
山河。郊赠之以诗曰：“公子王孙逐后尘，绿珠垂泪滴
罗巾。侯门一入深如海，从此萧郎是路人。”或有嫉郊
者，写诗于座。公睹诗，令召崔生，左右莫之测也。及见
郊，握手曰：“‘侯门一入深如海，从此萧郎是路人’，便是
公作耶！”遂命婢同归。至于帏幌奁匣，悉为增饰之。
《卢氏杂说》：江陵寓居士子，忘其姓名，有美姬甚贫，求
尺题于交广间游，索去万计，支持五年粮食，且戒其
姬曰：“某若五年不归，任尔改适。”士子去后，五年未归，
姬遂为前刺史所纳，在高丽坡底。及明年，士子归，已
失姬所在。寻访知处，遂为诗求媒寄之。诗云：“阴阴漠
漠下阳台，惹著襄王更不回。五度看花空有泪，一心
如结不曾开。纤罗自合依芳树，覆水宁思返旧杯。惆
怅高丽坡底宅，春光无复下山来。”刺史见诗，遂给一
百千及资装，便遣还士子。

《北梦琐言》：浙西周宝侍中博陵崔夫人，乃乾符中时
相之姊妹也。少为女道士，或云寡而冠帔自幽独焉。
大貂素以豪侠闻，知崔有美色，逾垣而窃之，宗族亦
莫知其存殁。尔后周除浙右，其内亦至国号，乃具车
马偕归。崔门曰：“昔者官职卑下，未敢先言，此际叨尘，
亦不相辱。”相国不得已容之。此事凤翔杨少尹说之
甚详。近代江南锺令内子，乃卢肇员外之女也，乱散
失身，弟兄有在班行者，耻之，乃曰：“小娘子何不自杀，
而偶非丈夫也！”

《词话》：韦庄字端己，著秦妇吟，称为秦妇吟秀才。举干宁进士，以才名寓蜀，蜀主建羇留之。庄有宠人，姿质
艳丽，兼善词翰。建闻之，托以教内人为词，强夺去。庄
追念悒怏，作荷叶杯、小重山词，情意凄怨，人相传播，
盛行于时